Lögreglan á höfuðborgarsvæðinu sinnti um 77 þúsund málum á síðasta ári, sem gerir 211 mál á sólarhring eða níu mál á klukkustund.
Þetta kemur fram í bráðabirgðatölum frá lögreglunni á höfuðborgarsvæðinu. Um 10% málanna snúast um hegningarlagabrot, en alls voru nærri 9.400 slík brot skráð hjá embættinu á síðasta ári, sem er svipaður fjöldi og árið áður. Að meðaltali sinnti lögreglan á höfuðborgarsvæðinu tuttugu og einu hegningarlagabrotsmáli á hverjum sólarhring. Langflest þessara brota voru þjófnaðar- og innbrotsmál, þjófnaðarmál voru álíka mörg og fyrir ári, en innbrotum fækkaði um 14%. Tilkynntum kynferðisbrotamálum fækkaði verulega miðað við síðustu þrjú árin á undan eða um 29%, en 260 kynferðisbrot voru tilkynnt til lögreglunnar á höfuðborgarsvæðinu á síðasta ári. Fækkunin á tilkynntum kynferðisbrotamálum er aðallega vegna færri tilkynninga um nauðgun, eða um 46% miðað við meðaltal áranna á undan. Fjöldi líkamsárása hefur verið svipaður allt frá árinu 2015, en þá varð nokkur fjölgun vegna breytinga á verklagi vegna heimilisofbeldismála. Lögreglan bendir á að ofbeldisbrotum á skemmtistöðum fækkar mikið en heimilisofbeldismálum fjlölgar. Rúmlega þúsund fíkniefnalagabrot voru skráð hjá lögreglunni á höfuðborgarsvæðinu á síðasta ári, það er nokkur fækkun frá fyrri árum að meðaltali eða um nærri þriðjung. Hins vegar var lagt hald á mun meira af afmfetamíni eða nærri 24 kíló, auk þess sem lagt var hald á verulegt magn af amfetamínbasa sem ætla má að væru 38 kíló af amfetamínu í smásölu.